**М О Т И В И**

**към проект на Наредба за условията и реда за извършване на проверка за енергийна ефективност на отоплителните инсталации и инсталациите за комбинирано отопление и вентилация по чл. 50, ал. 1 и на климатичните инсталации по чл. 51, ал. 1, условията и реда за изготвянето на оценка на енергийните спестявания, както и условията и реда за създаване, поддържане и ползване на базата данни по чл. 52 от Закона за енергийната ефективност**

1. **Причини, които налагат приемането на нормативния акт**

Проектът на наредба за условията и реда за извършване на проверка за енергийна ефективност на отоплителните инсталации и инсталациите за комбинирано отопление и вентилация по чл. 50, ал. 1 и на климатичните инсталации по чл. 51, ал. 1, условията и реда за изготвянето на оценка на енергийните спестявания, както и условията и реда за създаване, поддържане и ползване на базата данни по чл. 52 от Закона за енергийната ефективност е изготвен на основание чл. 56 от Закона за енергийната ефективност (ЗЕЕ).

Проектът на нормативния акт е разработен в изпълнение на Плана за действие за 2021 г. с мерките, произтичащи от членството на Република България в Европейския съюз.

Причините, които налагат приемането на наредбата произтичат от необходимостта от пълно транспониране на изискванията на Директива (ЕС) 2018/844 на Европейския парламент и на Съвета от 30 май 2018 година за изменение на Директива 2010/31/ЕС относно енергийните характеристики на сградите в националното законодателство, както и за привеждане в съответствие на подзаконовата нормативна уредба със Закона за енергийната ефективност.

Наредбата съвместява технически и регулаторни компетентности от различни професионални области, поради което се издава от Министерство на енергетиката съвместно с Министерството на регионалното развитие и благоустройството.

1. **Цели, които се поставят с приемането на нормативния акт**

Проектът на наредбата регламентира условията и редът за извършване на проверки за енергийна ефективност на отоплителни инсталации и инсталации за комбинирано отопление и вентилация в сгради, както и климатични инсталации и комбинирани климатични и вентилационни инсталации в сгради.

Регламентират се условията и редът за изготвянето на оценка на енергийните спестявания и създаването, поддържането и ползването на базата данни по чл. 52 от ЗЕЕ.

Определен е обхватът и съдържанието на проверката за енергийна ефективност на отоплителни инсталации и на инсталации за комбинирано отопление и вентилация.

В съответствие с изискванията на Директива (ЕС) 2018/844 е разширен обхватът на техническите сградни инсталации, които подлежат на периодични проверки за енергийна ефективност, като техническите изисквания на наредбата са допълнени с изисквания за проверка на инсталации за комбинирано отопление и вентилация и комбинирани климатични и вентилационни инсталации в сгради.

Допълнени са приложенията с образци на доклади, удостоверяващи проверките на инсталациите съобразно новия обхват на наредбата.

1. **Финансови и други средства, необходими за прилагането на нормативния акт**

За прилагане на предложения проект на наредба не са необходими финансови и други средства.

1. **Очаквани резултати от прилагането на нормативния акт**

С приемането на проекта на Наредба за извършване на проверка за енергийна ефективност на отоплителните инсталации и инсталациите за комбинирано отопление и вентилация по чл. 50, ал. 1 и на климатичните инсталации по чл. 51, ал. 1, условията и реда за изготвянето на оценка на енергийните спестявания, както и условията и реда за създаване, поддържане и ползване на базата данни по чл. 52 от Закона за енергийната ефективност се очакват следните резултати:

4.1. подпомагане на консултантите по енергийна ефективност и собствениците на отоплителни инсталации и инсталации за комбинирано отопление и вентилация в сгради, както и климатични инсталации и комбинирани климатични и вентилационни инсталации в сгради с правила и норми за извършване на проверка за енергийна ефективност, единно удостоверяване на извършените проверки, единни национални правила за оценка на енергийните спестявания, сравнимост на резултатите и предвидимост при планирането на политики въз основа на бази данни с ясно структурирани параметри;

4.2. периодично подобряване и поддържане на по-добри енергийни характеристики на отоплителни инсталации и инсталации за комбинирано отопление и вентилация в сгради, както и климатични инсталации и комбинирани климатични и вентилационни инсталации в сгради;

4.3. принос в изпълнението на националната и европейската политика относно енергийната ефективност на сградите и политиките за климата.

4.4. принос към хармонизирането на националните регулаторни разпоредби във връзка с изпълнение на целите на Директива 2010/31/ЕС на Европейския парламент и на Съвета от 19 май 2010 година относно енергийните характеристики на сградите“ (ОВ L 153, 18.6.2010 г.), изменена с Директива (ЕС) 2018/844

1. **Анализ за съответствие с правото на Европейския съюз**

Изготвеният проект на Наредба за условията и реда за извършване на проверка за енергийна ефективност на отоплителните инсталации и инсталациите за комбинирано отопление и вентилация по чл. 50, ал. 1 и на климатичните инсталации по чл. 51, ал. 1, условията и реда за изготвянето на оценка на енергийните спестявания, както и условията и реда за създаване, поддържане и ползване на базата данни по чл. 52 от Закона за енергийната ефективност въвежда изисквания на Директива (ЕС) 2018/844 на Европейския парламент и на Съвета от 30 май 2018 година за изменение на Директива 2010/31/ЕС относно енергийните характеристики на сградите.